Alls bárust 39 umsagnir um reglugerðina á Samráðsgátt stjórnvalda. Meginþorri umsagna varðaði þrjú atriði:

1. Kröfu um vikulegt óháð eftirlit með umhverfisáhrifum hverrar fiskeldisstöðvar og að þær upplýsingar verði gerðar opinberar í rauntíma.

2. Kröfu um að Ísland innleiði gæðastaðla í fiskeldi sem gefnir eru út af North Atlantic Salmon Conservation Organization (NASCO). Hér er m.a. um að ræða staðla um 1. meðhöndlun á laxalús, 2. viðbrögðum við stroki, 3. sjúkdómum og sníkjudýrum, 4. mengun og 5. gæðaeftirliti og þeim kröfum sem rétt sé að gera við eftirlit.

3. Þá var því mótmælt að fjarlægðarmörk reglugerðar um fiskeldi væru felld úr gildi.

*Um vikulegt eftirlit*

Varðandi athugasemd um vikulegt eftirlit þá er bent á að kröfur um eftirlit með fiskeldi eru auknar með lögum nr. 101/2019 og nánari útfærsla er tilgreind í reglugerðardrögunum. Í reglugerð um fiskeldi er tekið á bæði atriðum hvað varðar talningu lúsa og birtingu upplýsinga.

*Um NASCO gæðastaðla*

Varðandi kröfuna um að innleiddir verði gæðastaðlar NASCO þá kallar það á lagabreytingu.

*Um fjarlægðarmörk*

Ráðuneytið yfirfór athugasemdir um að fjarlægðarmarkaregla yrði lögð niður og leitaði til Hafrannsóknastofnunar um það hvernig best væri að útfæra fjarlægðarreglu m.t.t. skilgreininga og mælikvarða á fjölda laxa. Í samræmi við tillögu Hafrannsóknastofnunar var ákveðið að mæla fyrir um að Matvælastofnun skuli tryggja að fjarlægðarmörk frá ám með villta stofna laxfiska og sjálfbæra nýtingu séu eigi styttri en 5 km þegar um laxfiska er að ræða í eldi. Miðast framangreind fjarlægðarmörk við loftlínu, nema þegar tangar skilja á milli, sbr. 6. mgr. 18. gr. núgildandi reglugerðar um fiskeldi.

Fjölmargar aðrar athugasemdir bárust við reglugerðardrögin og fór ráðuneytið yfir athugasemdirnar og tók afstöðu til þeirra. Helstu breytingar sem gerðar voru á reglugerðardrögunum voru eftirfarandi:

1. Nokkrar skilgreiningar í 3. gr. voru fjarlægðar þar sem hugtökin komu hvergi fram í reglugerð um fiskeldi.
2. Orðalagi 2. mgr. 4. gr. breytt þannig að mælt sé fyrir um það að Hafrannsóknastofnun skuli vakta lífrænt álag svæða sem þegar hafa verið metin til burðarþols, í samræmi við orðalag 2. mgr. 6. gr. laga um fiskeldi.
3. Orðin *„líkum á“* í 2. mgr. 7. gr. tekin út.
4. Orðin *„eða aðgang að henni“*í 3. tl. 12. gr. tekin út.
5. Orðið *„lífmassi“* fjarlægt úr 13. gr.
6. 6. mgr. 18. gr. reglugerðardraganna var fjarlægð en þar var mælt fyrir um að Matvælastofnun kanni hvort staðsetning sjókvíaeldisstöðvar trufli siglingar eða valdi siglingahættu.
7. Bráðabirgðaákvæði II var fært í 26. gr. reglugerðarinnar þannig að Matvælastofnun beri að endurskoða rekstrarleyfi til samræmis við svæðaskiptingu Hafrannsóknastofnunar.

Reglugerð um fiskeldi, nr. 540/2020 tók gildi þann 29. maí 2020.